Babaname - SorinaSorina
Sjoe, maar daar is soveel wonderlike name! Krap jy en pappa dalk nog kop oor wat om julle baba te noem? Vir sommige families is dit belangrik dat die seuns familiename kry, en dikwels word die dogtertjies ook na hulle oumas vernoem. Ons weet elkeen hoe belangrik tradisie vir ons onderskeie families is. Daar is egter ook heelwat gesinne wat glad nie familiename wil gebruik nie, omdat hulle voel dat elke mens ‘n individu is, en daar is dikwels baie geldige redes om ‘n sekere naam te kies, bv. die betekenis van die naam, geskiedkundige gebeurtenisse tydens die swangerskap, ensovoorts.
As jy en manlief nog onseker is oor julle kleinding se naam, besoek gerus die vele webwerwe wat beskikbaar is. Daar is letterlik duisende name om van te kies, en dikwels word die betekenis van elke naam ook verskaf. Dit kan pret wees, maar ook struweling veroorsaak. Bespreek gerus vooraf wat vir julle belangrik is, sodat die soort naam wat julle kies, daarmee strook.
Onthou egter dat jou baba sy/haar lewe met daardie naam moet deurbring, so bly maar liewer weg van té eksotiese name wat mense nie gaan weet hoe om uit te spreek nie, en ook modename – die gier gaan verby, maar die naam sit en wil julle gedurig moet verduidelik waar kom die naam vandaan en wat dit beteken?
Maar, hoe dit ookal sy, vriende – ‘n baba is ‘n kosbare geskenk en verdien die heel beste wat julle, as ouers vir hom of haar kan gee. Mag julle vreugde oorloop!
Belangrike baba-items wat elke mamma behoort te hê.Lig Sorina 2014 onderhoud